Áfram verður lokað að gosstöðvunum í Meradölum í dag vegna veðurs og börnum undir 12 ára aldri verður meinaður aðgangur þegar opnað verður aftur. Almannavarnir og aðrir viðbragðsaðilar komu saman til fundar í morgun þar sem þessi ákvörðun var tekin. Þessi ákvörðun var tekin á fundi í morgun.
Það verður heldur vont veður á gosstöðvunum í dag en gönguleiðir hafa verið lokaðar frá því á sunnudag. Staðan verður endurmetin á morgun. Úlfar Lúðvíksson er lögreglustjóri á Suðurnesjum.
Það kannski kom fram helst á þessum fundi að ég geri ráð fyrir því að við herðum aðgang barna undir tólf ára aldri inn á gossvæðið, þegar við opnum næst. Ég held að það séu nú kannski stærstu tíðindin af þessum fundi viðbragðsaðila í morgun. Þetta hefur verið vandamál og við þurfum einhvernveginn að vinna á því og ég hef ákveðið að gera það með þessum hætti.
Margir virtu fyrirmæli almannavarna að vettugi í gær en Úlfar segist ekki eiga von á því að sjá ferðamenn við gosstöðvarnar í dag. Hann segir að lögreglan sjái um lokanir í dag og þær verði meiri og betri. Steinar Þór Kristinsson, sem er í svæðisstjórn björgunarsveitarinnar Þorbjarnar, segir að dagurinn leggist vel í sig þrátt fyrir að ekki hafi verið mikið um hvíld í gær.
Það verður ekki mikið um mönnun frá okkur á svæðinu en lögregla verður með svolítið aktíva vöktun þarna og það er bara alveg skýr skilaboð hjá þeim, það er lokað, þannig að þeir verða bara frekar á staðnum. Þetta náttúrulega tekur aðeins í en þetta eru náttúrulega stór samtök og við reynum bara að skipta inná eins og hægt er. Þetta snýst um það.
Steinar segir að það sem af er degi hafi enginn verið þarna á ferli. Aðspurður segir hann að honum lítist vel á að meina börnum undir tólf ára aldri að ganga að gosinu.
Það er svosem kannski ekki komin útfærsla á það en að öðru leyti lýst mér bara vel á þetta. Það eru alltof ung börn hérna sem er verið a fara með þarna uppeftir og í rauninni ekki þeim til góða myndi ég segja. Eins og ég hef sagt einhverntímann, maður fær svona hálfpartinn sting í hjartað þegar það er verið að draga þessa krakka til baka alveg gjörsamlega búna á því og hundleiðinleg upplifun í rauninni vegna þess að þau eru bara þreytt og ómöguleg.
Börnum undir tólf ára aldri verður meinaður aðgangur að gosstöðvunum í Meradölum þegar opnað verður þangað að nýju. Áfram verður lokað í dag og lögreglustjóri segir að nú verði betur tryggt en áður að fólk virði lokunina.